ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1729/97 υποβολή: Esko Seppδnen (GUE/NGL) προς την Επιτροπή (23 Μαΐου 1997)

Θέμα: Ζώνη ελευθέρων συναλλαγών στα σύνορα μεταξύ Φινλανδίας και Ρωσίας προκειμένου να αυξηθεί το εμπόριο μεταξύ ΕΕ και Ρωσίας

Η ανάπτυξη της οικονομίας της αγοράς και η βελτίωση της οικονομικής σταθερότητας της Ρωσίας αποτελεί μια από τις μεγαλύτερες προκλήσεις όσον αφορά το μέλλον της Ευρώπης.

Από το κράτη μέλη της Ένωσης η Φινλανδία είναι η μοναδική χώρα η οποία συνορεύει με τη Ρωσία. Συνεπώς η ΕΕ μπορεί να επωφεληθεί τα μέγιστα από εμπορική άποψη εάν εκμεταλλευθεί τη σχέση γειτνίασης που υφίσταται μεταξύ της Φινλανδίας και της Ρωσίας υποστηρίζοντας, με οικονομικά μέσα, την επικέντρωση του εμπορίου και της συνεργασίας μεταξύ ΕΕ και Ρωσίας στην παραμεθόριο περιοχή Φινλανδίας - Ρωσίας.

Η ΕΕ έχει και παλαιότερα επιτρέψει τη λειτουργία, σε πολλές περιπτώσεις, ειδικών περιοχών αφορολογήτων από τις οποίες αρκετές βρίσκονται μακρυά από τα εξωτερικά της σύνορα.

Ως εκ τούτου, θα ήθελα να υποβάλω στην Επιτροπή την ακόλουθη ερώτηση. Συμφωνεί η Επιτροπή με την άποψη να τεθεί σε λειτουργία μια ειδική ζώνη ελευθέρων συναλλαγών στα σύνορα μεταξύ Φινλανδίας και Ρωσίας προκειμένου να αυξηθεί το εμπόριο και να διευκολυνθεί η ανάπτυξη της οικονομίας της αγοράς στη Ρωσία;

Απάντηση του κ. Van den Broek εξ ονόματος της Επιτροπής (11 Ιουλίου 1997)

Οπως και το Αξιότιμο Μέλος, η Επιτροπή καλωσορίζει τις εξελίξεις στη Ρωσία που οδηγούν προς οικονομία της αγοράς.

Η Επιτροπή πιστεύει ότι η αύξηση των εμπορικών συναλλαγών μεταξύ της Φινλανδίας και της Ρωσίας κατά τα πρόσφατα έτη συμβάλλει ουσιαστικά στην οικονομική σταθεροποίηση του βόρειου τμήματος της Ρωσίας.

Ωστόσο, μια σειρά δυσκολιών υφίσταται πάντα στο ρωσικό τμήμα των συνόρων μεταξύ της Φινλανδίας και της Ρωσίας. Η χώρα αυτή βρίσκεται πάντα σε στάδιο προσαρμογής στις διεθνείς εμπορικές πρακτικές. Σε περίπτωση που η Επιτροπή έρθει σε γνώση συγκεκριμένων σχεδίων δημιουργίας ειδικής αφορολόγητης ζώνης στα σύνορα, θα εξετάσει αμέσως λεπτομερώς τα πιθανά αποτελέσματα παρόμοιων σχεδίων. Η Επιτροπή επισημαίνει ότι η δημιουργία μιας τέτοιας ζώνης θα είχε ενδεχομένως ως συνέπεια τη διαστρέβλωση των όρων εμπορίου και θα αντετίθετο στον στόχο ομαλοποίησης των εμπορικών συναλλαγών μεταξύ της Κοινότητας και της Ρωσίας.

Η Επιτροπή θα συνεχίσει να παρακολουθεί τη συντελούμενη πρόοδο και να στηρίζει στο πλαίσιο των διαφόρων έργων TACIS τις δράσεις για τη βελτίωση της κατάστασης στην παραμεθόριο περιοχή σε τομείς όπως η κατάρτιση σε τελωνειακά θέματα και η κατασκευή μέσων διέλευσης των συνόρων.
ΓΡΑΠΤΗ ΕΡΩΤΗΣΗ P-1991/97 υποβολή: Joan Colom i Naval (PSE) προς την Επιτροπή (30 Μαΐου 1997)

Θέμα: Εκτέλεση των διαρθρωτικών πόρων τα έτη 1994-1996

Η Επιτροπή απαντώντας στην ερώτησή μου Ρ-1877/69 ((ΕΕ C 345 της 15.11.1996, σελ. 111. )) μου διαβίβασε δύο πίνακες στους οποίους παρατίθεται, ανά κράτος μέλος και Ταμείο, το αποτέλεσμα της εκτέλεσης των Κοινοτικών Πλαισίων Στήριξης τα έτη 1994 και 1995, σε σχέση με τον αρχικό προγραμματισμό.Μου διαβίβασε, επίσης, ένα συνοπτικό πίνακα της εκτέλεσης ανά κράτος μέλος κατά την εν λόγω διετία.

Θα μπορούσε η Επιτροπή να μου παράσχει, στην ίδια μορφή για να είναι συγκρίσιμα, ανάλογα στοιχεία για το έτος 1996 και την τριετία 1994-1996;

Απάντηση του κ. Liikanen εξ ονόματος της Επιτροπής (30 Ιουνίου 1997)

Το αξιότιμο μέλος μπορεί να βρει τα στοιχεία που ζήτησε σε πίνακα που του αποστέλλεται απευθείας καθώς και στη Γενική Γραμματεία του Κοινοβουλίου.

Η Επιτροπή γνωστοποιεί ότι προετοιμάζεται έγγραφο εργασίας για την ανάλυση της εκτέλεσης των διαρθρωτικών πόρων 1994-1996, το οποίο θα ανακοινωθεί προσεχώς στην αρμόδια για τον προϋπολογισμό αρχή.
ΓΡΑΠΤΗ ΕΡΩΤΗΣΗ E-2017/97 υποβολή: Iρigo Mιndez de Vigo (PPE) προς την Επιτροπή (11 Iουνίου 1997)

Θέμα: Ο ευρωπαϊκός τομέας ρυζιού

Στην απάντηση της Επιτροπής σε ερώτησή μου (Ε-0842/97) ((ΕΕ C 367 της 4.12.1997, σελ. 45. )) σχετικά με τις δυσκολίες που αντιμετωπίζει ο ερυωπαϊκός τομέας ρυζιού, η Επιτροπή δήλωνε ότι εγνώριζε αυτά τα προβλήματα και ότι είχε λάβει μέτρα προκειμένου να αποφευχθούν περαιτέρω δυσκολίες σε αυτόν τον τομέα.

Ποια είναι αυτά τα μέτρα; Ποια υπήρξε η εξέλιξη του τομέα έκτοτε;

Απάντηση του κ. Fischler εξ ονόματος της Επιτροπής (3 Ιουλίου 1997)

Όπως αναφέρεται στην απάντηση προς τη γραπτή ερώτηση Ε-842/97 που υπέβαλε το Αξιότιμο μέλος του Κοινοβουλίου, η Επιτροπή έλαβε ορισμένα μέτρα που αφορούν την εσωτερική αγορά, καθώς επίσης και τις εισαγωγές, για να αποφευχθούν σοβαρές διαταραχές στον τομέα ρυζιού.

Για να μειωθούν οι ποσότητες ρυζιού Indica που θα μπορούσαν να καταφύγουν στην παρέμβαση, ιδίως στην Ισπανία και την Ελλάδα, ανοίχθηκαν δύο νέες δημοπρατήσεις. Η μία εξ αυτών αφορά εξαγωγή ρυζιού Indica λευκασμένου και θερμικά επεξεργασμένου και η άλλη ρύζι Indica αποφλοιωμένο που προορίζεται για την νήσο Rιunion. Στις 3 Ιουνίου 1997 οι ποσότητες που επωφελήθηκαν των μέτρων αυτών ανήλθαν σε 7.700 τόνους θερμικά επεξεργασμένου λευκασμένου ρυζιού και 9.600 τόνους αποφλοιωμένου ρυζιού για την νήσο Rιunion.

Όσον αφορά τις εισαγωγές, ελήφθησαν μέτρα για τις εισαγωγές ρυζιού καταγωγής υπερπόντιων χωρών και εδαφών, χωρίς δασμούς εισαγωγής. Υπό την έννοια αυτή, τα μέτρα διασφάλισης που καθορίστηκαν τον Ιανουάριο και για διάρκεια τεσσάρων μηνών παρατάθηκαν μέχρι τις 30 Σεπτεμβρίου 1997. Τέλος, το μέτρο αυτό παρατάθηκε από το Συμβούλιο μέχρι τις 30 Νοεμβρίου 1997, διατηρώντας την προς εισαγωγή ποσότητα σε 69.610 τόνους ισοδύναμου αποφλοιωμένου ρυζιού.

Τα μέτρα αυτά είχαν, κατά συνέπεια, ως αποτέλεσμα αύξηση της ζήτησης κοινοτικού ρυζιού και επιβράνδυση των πωλήσεων στην παρέμβαση ιδιαίτερα στην Ισπανία, όπου στις 30 Μαΐου του 1997 οι ποσότητες στην παρέμβαση ανερχόταν σε 40.000 τόνους, το μεγαλύτερο μέρος των οποίων ήταν ρύζι Indica.
ΓΡΑΠΤΗ ΕΡΩΤΗΣΗ E-1204/97 υποβολή: Concepciσ Ferrer (PPE) προς την Επιτροπή (7 Απριλίου 1997)

Θέμα: Κατανομή δανείων ΕΤΕ

Η πρόταση της Επιτροπής σχετικά με την κατανομή των δανείων της Ευρωπαϊκής Τράπεζας Επενδύσεων για την περίοδο 1997-1999 περιέχει μεγάλες αποκρίσεις μεταξύ των δικαιούχων.

Συγκεκριμένα, οι χώρες της Κεντρικής και Ανατολικής Ευρώπης λαμβάνουν το 50,5% των πόρων, οι μεσογειακές χώρες το 30,7%, η Λατινική Αμερική και η Ασία το 13,1% και η Νότιος Αφρική το 5,4%, ενώ το 21,2% προορίζεται για τις ανάγκες της μακροχρηματοδοτικής ενίσχυσης.

Μπορεί η Επιτροπή να μας πληροφορήσει ποιά ήσαν τα κριτήρια που χρησιμοποίησε στην πρότασή της αυτή, ιδίως όσον αφορά τη Λατινική Αμερική;

Απάντηση του κ. Silguy εξ ονόματος της Επιτροπής (2 Ιουνίου 1997)

Η πρόταση της Επιτροπής σχετικά με την ανανέωση της δημοσιονομικής εγγύησης προς την Ευρωπαϊκή Τράπεζα Επενδύσεων (ΕΤΕ) για τη χορήγηση δανείων εκτός της Κοινότητας αντανακλά τα συμπεράσματα των πρόσφατων Ευρωπαϊκών Συμβουλίων που αναγνωρίζουν τη σπουδαιότητα της ΕΤΕ ως μέσον για την άσκηση της κοινοτικής πολιτικής συνεργασίας με τρίτες χώρες. Το Συμβούλιο του Έσσεν, ιδίως, καθόρισε τη στρατηγική για την προετοιμασία της ένταξης των συνδεδεμένων χωρών στην Κεντρική και Ανατολική Ευρώπη και ενέκρινε τη σύσταση της Επιτροπής για τη δημιουργία σχέσης συνεργασίας με τις χώρες της Μεσογείου. Στις Κάννες, το Συμβούλιο συμφώνησε να ενισχυθεί σημαντικά η χρηματοοικονομική συνεργασία με τις δύο γειτονικές περιοχές. Στη Μαδρίτη, το Συμβούλιο ενέκρινε την ευρωμεσογειακή συνεργασία και κάλεσε την Τράπεζα να εντείνει τις δραστηριότητές της στη Λατινική Αμερική.

Το Συμβούλιο δήλωσε επίσης ότι οι χρηματοοικονομικές δεσμεύσεις της Κοινότητας θα πρέπει να κατανεμηθούν δίκαια από γεωγραφική άποψη λαμβάνοντας υπόψη την εξέλιξη των κοινοτικών προτεραιοτήτων και τα συμπεράσματα του Συμβουλίου του Εδιμβούργου, το οποίο, ιδίως, καθόρισε το ετήσιο ποσό που πρέπει να εγγράφεται στο αποθεματικό για εξωτερικές πράξεις και έθεσε, έμμεσα, ένα ανώτατο όριο για τα δάνεια και τις εγγυήσεις.

Λαμβάνοντας υπόψη όλα τα προαναφερθέντα στοιχεία καθώς και το γεγονός ότι οι ανάγκες μακροοικονομικής συνδρομής υπολογίζονται σε 450 εκατ. ECU το χρόνο, η Επιτροπή πρότεινε ως συνολικό ανώτατο όριο το ποσό των 6.825 εκατ. ECU για τις δανειοδοτικές δραστηριότητες της ΕΙΒ κατά την περίοδο 1997-1999 στην Κεντρική και Ανατολική Ευρώπη, τις χώρες της Μεσογείου, τη Λατινική Αμερική, την Ασία και τη Δημοκρατία της Νότιας Αφρικής.

Από άποψη (ονομαστικής) αύξησης σε σχέση με τις προηγούμενες πολυετείς εντολές, τα νέα περιφερειακά όρια που πρότεινε η Επιτροπή αντιπροσωπεύουν αύξηση κατά 15% για την Κεντρική και την Ανατολική Ευρώπη, 13% για τις χώρες της Μεσογείου, 20% για τη Λατινική Αμερική και την Ασία, ενώ παραμένουν τα ίδια για τη Νότια Αφρική.

Στις 14 Απριλίου 1997, μετά τη γνώμη του Κοινοβουλίου, το Συμβούλιο εξέδωσε την απόφαση αριθ. 97/256/ΕΚ ((ΕΕ L 102, της 19.4.1997. )) στην οποία το συνολικό ανώτατο όριο ετέθη στα 7.105 εκατ. ECU. Το όριο που αποφασίστηκε για τη Λατινική Αμερική και την Ασία ήταν το διο με αυτό που πρότεινε η Επιτροπή, συγκεκριμένα, 900 εκατ. ECU.
ΓΡΑΠΤΗ ΕΡΩΤΗΣΗ E-2246/97 υποβολή: Kirsi Piha (PPE) προς την Επιτροπή (2 Iουλίου 1997)

Θέμα: Χρηματική ενίσχυση της Ευρωπαϊκής Ένωσης προς τη Λαϊκή Δημοκρατία του Κονγκό

Η Ευρωπαϊκή Ένωση έχει διαθέσει σημαντικά κονδύλια στο Κονγκό για την ανακούφιση της καταστροφικής κατάστασης η οποία επικρατεί στη χώρα. Ωστόσο, σύμφωνα με πρόσφατους υπολογισμούς, μεγάλο μέρος από τα εν λόγω κονδύλια έχει καταλήξει σε λάθος χέρια.

Ποιό είναι το συνολικό ποσό που έχει μέχρι στιγμής διαθέσει η Ευρωπαϊκή Ένωση από τους πόρους της ως χρηματική ενίσχυση στο Κονγκό;

Ποιά μέτρα προτίθεται να λάβει η Επιτροπή για να διασφαλίσει ότι η προοριζόμενη για το Κονγκό βοήθεια θα καταλήγει, στο εξής, στη χώρα και, στη συνέχεια, σε αυτούς οι οποίοι την έχουν πραγματικά ανάγκη;

Απάντηση του κ. Pinheiro εξ ονόματος της Επιτροπής (4 Αυγούστου 1997)

Η Δημοκρατία του Κονγκό (πρώην Ζαϊρ) έχει υπογράψει τη συμφωνία της Λομέ, βάσει της οποίας απολαύει χρηματοδοτικής και τεχνικής συνεργασίας της ΕΕ μέσω του Ευρωπαϊκού Ταμείου Ανάπτυξης (ΕΤΑ). Δεν αποδείχτηκε ποτέ ο ισχυρισμός ότι υπεξαιρέθηκαν τα κεφάλαιατης κοινοτικής συνεργασίας, της οποίας η εκτέλεση εξακολουθεί να παρακολουθείται στενά από την αντιπροσωπεία της Επιτροπής στην Κινσάσα.

Λόγω των εμποδίων που έθεσε το καθεστώς του Μομπούτου στον εκδημοκρατισμό της χώρας, στις 22 Ιανουαρίου 1992 η Κοινότητα και τα κράτη μέλη της ανέστειλαν τα προγράμματα συνεργασίας, με εξαίρεση την ανθρωπιστική βοήθεια. Εκτοτε η Επιτροπή περιορίστηκε στη χρηματοδότηση δράσεων ανθρωπιστικής βοήθειας και αποκατάστασης συνολικού ύψους 307 εκατ. ecu. Την εφαρμογή των δράσεων αυτών ανέλαβαν οργανώσεις πολιτών και διεθνείς οργανισμοί, χωρίς να εμπλέκονται άμεσα οι διαδοχικές κυβερνήσεις, αλλά με ενεργό συμμετοχή των δικαιούχων.
ΓΡΑΠΤΗ ΕΡΩΤΗΣΗ E-0970/97 υποβολή: Gianni Tamino (V) προς την Επιτροπή (13 Μαρτίου 1997)

Θέμα: «Παραπλανητική» διαφήμιση με τη συμβολή της ΕΕ προκειμένου να ευνοηθεί η κατανάλωση βοείου κρέατος στην Ιταλία

Μετά από προηγούμενη ερώτησή μου επί του ως άνω ζητήματος και τη σχετική απάντηση της Επιτροπής (Ε-4101/96 ((ΕΕ C 217 της 17.7.1997, σελ. 62. ))), στις 12 Φεβρουαρίου 1997 το Ινστιτούτο Διαφημιστικής Αυτοπειθαρχίας, μέλος του ΑΕΕΡ/ΕΑSA (Ευρωπαϊκού Συνασπισμού για την Ηθική στη Διαφήμιση), ανακοίνωσε στην προσφεύγουσα ιταλική ένωση LAV ότι η Ιταλική Ένωση Κρεοπωλών «δεσμεύθηκε να μη χρησιμοποιήσει πια τον όρο «απαραίτητο» (ή άλλο ανάλογο όρο) για το χαρακτηρισμό του κρέατος ως είδους διατροφής».

Οι διαφημίσεις αυτού του είδους, που αποτελούν αντικείμενο κοινοτικής συγχρηματοδότησης, απεικόνιζαν σε εμφανές σημείο τη σημαία της Ένωσης και υπογράμμιζαν στον τίτλο την ευρωπαϊκή αναγνώριση: «Από τους σταύλους στ'αστέρια».

Η Επιτροπή, που δεν αναγνώρισε εξ αρχής την ως άνω διαφήμιση ως παραπλανητική και μνημόνευσε επιστημονικές έρευνες που στερούνται σαφήνειας, μήπως θα μπορούσε άραγε, έστω και τώρα, να λάβει υπόψη της τη γνωμοδότηση του οργάνου διαφημιστικής αυτοπειθαρχίας;

Γνωρίζει άραγε η Επιτροπή ότι εκατομμύρια πολιτών της ΕΕ, ορισμένοι εξ αυτών εδώ και γενεές, ζουν χωρίς κανένα πρόβλημα, μολονότι δεν καταναλώνουν κρέας ή βόειο κρέας;

Ποιές πρωτοβουλίες σκοπεύει να λάβει στο μέλλον προκειμένου να μην πραγματοποιούνται χρηματοδοτήσεις πρωτοβουλιών που θεωρούνται «παραπλανητικές» έναντι της εμπιστοσύνης των καταναλωτών;

Απάντηση του κ. Fischler εξ ονόματος της Επιτροπής (6 Μαΐου 1997)

Το μόνο που δύναται να πράξει η Επιτροπή, είναι να επανέλθει στο κείμενο της απάντησής της στη γραπτή ερώτηση Ε-4101/96 του Αξιότιμου Μέλους του Κοινοβουλίου. Ήδη με την απάντησή της αυτή, η Επιτροπή είχε λάβει υπό σημείωση τη «σύσταση» της ελεγκτικής επιτροπής του οργάνου διαφημιστικής αυτοπειθαρχίας.

Η Επιτροπή είναι σε θέση να διαβεβαιώσει το Αξιότιμο Μέλος του Κοινοβουλίου ότι θα εξακολουθήσει να μεριμνά προς αποφυγή χρηματοδότησης «παραπλανητικών» διαφημιστικών ενεργειών.
ΓΡΑΠΤΗ ΕΡΩΤΗΣΗ E-1443/97 υποβολή: Karl Olsson (ELDR) προς την Επιτροπή (28 Απριλίου 1997)

Θέμα: Προστασία των ζώων

Οδηγία για τη βελτίωση της προστασίας των ζώων εγκρίθηκε τελικά από το Ευρωπαϊκό Κοινοβούλιο κατόπιν πολλών συζητήσεων. Η εν λόγω οδηγία άρχισε να ισχύει εν μέρει από τις αρχές του τρέχοντος έτους. Έχουν διατυπωθεί εντονότατες απόψεις τόσο από την κοινή γνώμη όσο και από πολιτικούς κατά της κακομεταχείρισης των ζώων.

Σε ρεπορτάζ που έδειξε η σουηδική τηλεόραση παρουσιάστηκε ένα παράδειγμα εμπορίας ζώων που ξεπέρασε από άποψη απανθρωπιάς κάθε προηγούμενο παράδειγμα. Είναι βέβαιο ότι η μεταχείριση αυτή είναι σε κάθε περίπτωση απαράδεκτη και πρέπει να σταματήσει!

Προτίθεται ο επίτροπος Fischler να λάβει δραστικά μέτρα προκειμένου να διασφαλίσει την εφαρμογή της νέας οδηγίας για την προστασία των ζώων ούτως ώστε να γίνονται σεβαστά τα ζώα κατά την εμπορία και τη μεταφορά τους και να τιμωρούνται αναλόγως οι παραβάτες;

Απάντηση του κ. Fischler εξ ονόματος της Επιτροπής (10 Ιουνίου 1997)

Η Επιτροπή παραπέμπει στην απάντηση που δόθηκε στην γραπτή ερώτηση αριθ. Ε-1106/97 που υποβλήθηκε από τον κ. R. Paasilinna ((ΕΕ C 373 της 9.12.1997, σελ. 68. )).

Θα πρέπει να αναφερθεί ότι η δικαιοδοσία της Επιτροπής να επιβάλει περιορισμούς στο εμπόριο από τρίτες χώρες, για την προστασία της καλής μεταχείρισης των ζώων, ενδεχόμενα περιορίζεται από τις υποχρεώσεις της Κοινότητας στα πλαίσια των συμφωνιών του Παγκόσμιου Οργανισμού Εμπορίου.

Όσον αφορά τη συμμόρφωση των κρατών μελών προς τις υποχρεώσεις τους βάσει της οδηγίας 91/628/ΕΟΚ του Συμβουλίου για την προστασία των ζώων κατά τη μεταφορά ((ΕΕ L 340 της 11.12.1991. )), η Επιτροπή προτίθεται να συνεχίσει την παρακολούθηση και εφαρμογή των σχετικών διατάξεων από τα κράτη μέλη, και δεν θα παραλείψει να λάβει τα απαραίτητα μέτρα, συμπεριλαμβανομένης της προσφυγής στο Δικαστήριο δυνάμει του άρθρου 169 της Συνθήκης ΕΚ, εάν κάποιο κράτος μέλος δεν εκπληροί τις υποχρεώσεις του αυτές.
ΓΡΑΠΤΗ ΕΡΩΤΗΣΗ E-2100/97 υποβολή: Αλέξανδρος Αλαβάνος (GUE/NGL) προς την Επιτροπή (19 Iουνίου 1997)

Θέμα: Παράταση του δασμού 39,2% στις εισαγόμενες τσάντες χειρός από την Κίνα για 5 χρόνια

Ο κλάδος των Δερματίνων Ειδών και Ειδών Ταξιδίου ο οποίος αποτελεί παραδοσιακό κλάδο παραγωγής για την Ελλάδα διέρχεται σοβαρή κρίση η οποία αντικατοπτρίζει τόσο στην μείωση της απασχόλησης όσο και στην μείωση του αριθμού των επιχειρήσεων του κλάδου (το διάστημα 92-96 έκλεισε το 25% περίπου των επιχειρήσεων), ως αποτέλεσμα των εισαγωγών από τρίτες χώρες και ιδιαίτερα από χώρες χαμηλού εργατικού κόστους.

Η Ε.Ε. προκειμένου να αντιμετωπισθεί προσωρινά το θέμα επέβαλε για 6 μήνες (1.2.1997 έως 31.7.1997) δασμό 39,2% στις τσάντες χειρός προέλευσης Κίνας. Δεδομένου ότι το πρόβλημα που αντιμετωπίζει ο κλάδος των δερματίνων ειδών από τις εισαγωγές από την Κίνα είναι εξαιρετικά σοβαρό, τι σκέπτεται η Επιτροπή να πράξει προκειμένου να παραταθεί για μία πενταετία ο επιβληθείς αρχικά για 6 μήνες δασμός (39,2%) στις εισαγόμενες από ΚΙΝΑ τσάντες χειρός;

Aπάντηση του Sir Leon Brittan εξ ονόματος της Επιτροπής (16 Ιουλίου 1997)

Με τον κανονισμό (ΕΚ) αριθ. 209/97 ((ΕΕ L 33 της 4.2.1997, σ. 11. )), που δημοσιεύθηκε στην Επίσημη Εφημερίδα στις 4 Φεβρουαρίου 1997, η Επιτροπή επέβαλε προσωρινό δασμό αντιντάμπινγκ στις εισαγωγές ορισμένων σακιδίων χωρών καταγωγής Λαϊκής Δημοκρατίας της Κίνας, για περίοδο έξι μηνών.

Στον ίδιο κανονισμό, η Επιτροπή ανέλαβε να διερευνήσει, περαιτέρω, ορισμένα θέματα της διαδικασίας αναφορικά με το κοινοτικό συμφέρον, τα οποία δεν είχαν πλήρως εξακριβωθεί. Για το σκοπό αυτό, η Επιτροπή κάλεσε όλα τα ενδιαφερόμενα μέρη να υποβάλουν τεκμηριωμένα αποδεικτικά στοιχεία επί ορισμένων σχετικών θεμάτων. Πραγματοποιήθηκαν, επίσης, ακροάσεις προκειμένου να καταστεί δυνατόν για τα ενδιαφερόμενα μέρη να διατυπώσουν τα επιχειρήματά τους προς υποστήριξη της θέσης τους.

Από την ανάλυση των συγκεκριμένων πληροφοριακών στοιχείων, προέκυψε το συμπέρασμα ότι μέτρα αντιντάμπινγκ πρέπει να ληφθούν όσον αφορά τις εισαγωγές σακιδίων χεριού κατασκευασμένων από δέρμα δεδομένου ότι πληρούνται όλοι οι όροι που καθορίζονται στην βασική νομοθεσία αντιντάμπινγκ. Ωστόσο, όσον αφορά τα σακίδια χεριού που είναι κατασκευασμένα από πλαστικές και υφαντικές ύλες η εξέταση των υποβληθέντων αποδεικτικών στοιχείων δεικνύει ότι υφίστανται επιτακτικοί λόγοι για τη μη λήψη μέτρων βάσει του κοινοτικού συμφέροντος. Συγκεκριμένα, θεωρείται απίθανο ότι οι κοινοτικοί παραγωγοί θα ευεργετηθούν από την επιβολή μέτρων αντιντάμπινγκ, εφόσον έχει διαπιστωθεί ότι οι εισαγωγείς θα προβούν σε εισαγωγές από άλλες τρίτες χώρες. Συγχρόνως, οι αρνητικές επιπτώσεις στους εισαγωγείς, διανομείς και εμπορικές επιχειρήσεις θα είναι σημαντικές σε μία αγορά στην οποία πάνω από το 80% της κοινοτικής κατανάλωσης προέρχεται από εισαγωγές από την Κίνα.

Συνεπώς, στις 2 Ιουλίου 1997, η Επιτροπής πρότεινε στο Συμβούλιο την επιβολή οριστικών μέτρων αντιντάμπινγκ στις εισαγωγές σακιδίων κατασκευασμένων από δέρμα και την περάτωση της διαδικασίας δίχως την επιβολή οριστικών μέτρων όσον αφορά τα σακίδια από πλαστικές και υφαντικές ύλες. Η τελική απόφαση θα ληφθεί από το Συμβούλιο πριν από τις 4 Aυγούστου 1997.
ΓΡΑΠΤΗ ΕΡΩΤΗΣΗ E-1814/97 υποβολή: Νικήτας Κακλαμάνης (UPE) προς την Επιτροπή (28 Μαΐου 1997)

Θέμα: Αναστήλωση των Ιερών Προσκυνημάτων του Χριστιανισμού

Ο Πατριάρχης Ιεροσολύμων κύριος Διόδωρος δήλωσε πρόσφατα ότι αποτελεί θέμα προτεραιότητας η αναστήλωση των Ιερών Προσκυνημάτων του Χριστιανισμού, στα Ιεροσόλυμα.

Ανάμεσα σε αυτά τα προσκυνήματα περιλαμβάνονται ο Πανάγιος Τάφος, ο Γολγοθάς και η Βηθλεέμ, σύμβολα της χριστιανικής πίστης των οποίων η αναστήλωση επείγει, ενώ, δυστυχώς, οι διαθέσιμοι πόροι είναι ανύπαρκτοι, όπως επισημαίνει ο Πατριάρχης Ιεροσολύμων.

Θα ήθελα να πληροφορηθώ από την Ευρωπαϊκή Επιτροπή τις δυνατότητες ενίσχυσης της οποίας μπορεί να τύχει το έργο μέσω κάποιας κοινοτικής πρωτοβουλίας, δεδομένης της προφανούς σπουδαιότητάς του, αλλά και του επείγοντος του χαρακτήρα του.

Aπάντηση του κ. Marin εξ ονόματος της Επιτροπής (2 Ιουλίου 1997)

Η Επιτροπή στηρίζει μια σειρά μη κυβερνητικούς φορείς στην Ιερουσαλήμ, με πιστώσεις του κοινοτικού προϋπολογισμού.

Η Επιτροπή είναι πρόθυμη να εξετάσει οποιαδήποτε πρόταση έργου που υποβάλλουν οι φορείς αυτοί για κοινοτική χρηματοδότηση. Οι προτάσεις πρέπει να προετοιμάζονται και να κοστολογούνται δεόντως. Εφόσον πληρούν τα κριτήρια αυτά, οι προτάσεις θρησκευτικών φορέων αντιμετωπίζονται με τον ίδιο τρόπο όπως οποιαδήποτε άλλη πρόταση για έργα στην Ιερουσαλήμ.
ΓΡΑΠΤΗ ΕΡΩΤΗΣΗ P-2027/97 υποβολή: Edouard des Places (I-EDN) προς την Επιτροπή (5 Iουνίου 1997)

Θέμα: Ξηρασία και πριμοδότηση χορτονομής

Στις περιοχές εκτατικής κτηνοτροφίας της Γαλλίας πολλοί κτηνοτρόφοι υπέγραψαν πενταετείς συμβάσεις που λήγουν φέτος στο πλαίσιο του αγροπεριβαλλοντικού μέτρου «πριμοδότηση χορτονομής».

Στο πλαίσιο των συμβάσεων αυτών απαγορεύεται να μειωθούν οι επιφάνειες χορτονομής που καλύπτονται από τις συμβάσεις.

Θα ήταν δυνατόν να επιτραπεί κατ' εξαίρεση το 1997 στους κτηνοτρόφους θύματα της ξηρασίας να αποσύρουν ορισμένες εκτάσεις από τη σύμβασή τους για να καλλιεργήσουν είδη που θα χρησιμεύσουν ως ζωοτροφές για τα κοπάδια τους;

Οι εκτάσεις που θα αποσυρθούν στο πλαίσιο αυτό δεν θα λάβουν όπως είναι αυτονόητο αγροπεριβαλλοντικές πριμοδοτήσεις για το 1997.

Απάντηση του κ. Fischler εξ ονόματος της Επιτροπής (4 Ιουλίου 1997)

Ο κανονισμός (ΕΟΚ) αριθ. 2078/92 σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου ((ΕΕ L 215 της 30.07.1992 )) καθορίζει στο άρθρο 4 παράγραφος 1 ότι οι γεωργοπεριβαλλοντικές συμβάσεις που συνάπτουν οι κάτοχοι γεωργικών εκμεταλλεύσεων έχουν διάρκεια τουλάχιστον πέντε ετών.

Ο περί λεπτομερειών εφαρμογής κανονισμός (ΕΚ) αριθ. 746/96 ((ΕΕ L 102 της 25.04.1996 )) στο άρθρο 12 προβλέπει περιπτώσεις ανωτέρας βίας, τα κράτη μέλη όμως πρέπει να αξιολογούν και να διαπιστώνουν τις ειδικές περιπτώσεις ανωτέρας βίας. Αυτές οι περιπτώσεις ανωτέρας βίας που αναγνωρίζονται από τα κράτη μέλη πρέπει να ανακοινώνονται στην Επιτροπή. Στην περίπτωση της Γαλλίας, οι επικαλούμενες συνθήκες ανομβρίας δεν περιλαμβάνονται στην ανακοίνωσή της προς την Επιτροπή.

Δεν θα ήταν έτσι δυνατόν να απαλλαγούν οι γεωργοί μίας περιφέρειας από την εκπλήρωση των υποχρεώσεών τους κατά τη διάρκεια των πέντε ετών που απαιτεί ο κανονισμός με μόνο κίνητρο το μετεωρολογικό αυτό φαινόμενο και χωρίς εξέταση των συγκεκριμένων περιστάσεων για κάθε δικαιούχο.

Θα πρέπει να σημειωθεί ότι η απαίτηση πενταετούς διάρκειας των γεωργοπεριβαλλοντικών δεσμεύσεων αποτελεί βασική συνθήκη του καθεστώτος, από την οποία οι παρεκκλίσεις επιτρέπονται κατ'εξαίρεση και σε δεόντως αιτιολογημένες περιπτώσεις.
ΓΡΑΠΤΗ ΕΡΩΤΗΣΗ E-1507/97 υποβολή: Gianni Tamino (V) προς την Επιτροπή (30 Απριλίου 1997)

Θέμα: Κανόνες περί προστασίας των χοίρων - Οδηγία 91/630/ΕΟΚ

Το ιταλικό νομοθετικό διάταγμα υπ' αριθ. 534 της 30.12.1992 περί «θέσεως σε εφαρμογή της Οδηγίας 91/630/ΕΟΚ ((ΕΕ L 340 της 11.12.1991, σελ. 33. )) που θεσπίζει τους ελάχιστους κανόνες για την προστασία των χοίρων» προβλέπει στο άρθρο 6, παράγραφος 2 ότι «κάθε δύο χρόνια, πριν από την τελευταία εργάσιμη ημέρα του Απριλίου και για πρώτη φορά πριν από τις 30 Απριλίου 1996, το Υπουργείο Υγείας ενημερώνει την Επιτροπή για τα αποτελέσματα των επιθεωρήσεων που διενεργήθηκαν κατά τα δύο προηγούμενα έτη σύμφωνα με το παρόν άρθρο καθώς και για τον αριθμό των επιθεωρήσεων που διενεργήθηκαν σε σχέση με τον αριθμό εκμεταλλεύσεων στο έδαφός τους».

Θα μπορούσε άραγε η Επιτροπή να αναφέρει τα αποτελέσματα των επιθεωρήσεων που διενεργήθηκαν στην Ιταλία και που διαβιβάστηκαν από το Υπουργείο Υγείας;

Θα μπορούσε εξάλλου η Επιτροπή να αναφέρει τα αποτελέσματα των επιθεωρήσεων που ενδεχομένως πραγματοποίησαν οι εμπειρογνώμονες της ίδιας της Επιτροπής στην ιταλική επικράτεια ή σε σχέση με τις εισαγωγές χοίρων για Ιταλούς κτηνοτρόφους;

Απάντηση του κ. Fischler εξ ονόματος της Επιτροπής (2 Ιουλίου 1997)

Η Ιταλία δεν έχει ακόμη ενημερώσει την Επιτροπή για τα αποτελέσματα των επιθεωρήσεων που διεξήχθησαν δυνάμει του άρθρου 7 της οδηγίας 91/630/ΕΟΚ του Συμβουλίου για τους στοιχειώδεις κανόνες για την προστασία των χοίρων, όπως απαιτείται από την παράγραφο 3 του άρθρου αυτού. Η Επιτροπή έχει υπενθυμίσει στην Ιταλία τις υποχρεώσεις της σε σχέση με τα ανωτέρω και, εάν οι υποχρεώσεις αυτές δεν εκπληρωθούν στο άμεσο μέλλον, η Επιτροπή θα προσφύγει στο Δικαστήριο δυνάμει του άρθρου 169 της συνθήκης ΕΚ.

Οι εμπειρογνώμονες κτηνίατροι της Επιτροπής δεν έχουν ακόμη πραγματοποιήσει τους ελέγχους που προβλέπονται από το άρθρο 9 της ανωτέρω οδηγίας.

Η οδηγία 91/630/ΕΟΚ δεν προβλέπει ιδιαίτερες διατάξεις για εισαγόμενους χοίρους. Η προστασία των ζώων αυτών κατά τη μεταφορά εμπίπτει στο αντικείμενο της οδηγίας 91/628/ΕΟΚ ((ΕΕ L 340 της 11.12.1991 )). Η Επιτροπή πραγματοποιεί αποστολή επιθεώρησης το 1995 στην Ιταλία για να ελέγξει την εφαρμογή της οδηγίας 91/628/ΕΟΚ και ανακοινώθηκαν ορισμένες συστάσεις προς τις ιταλικές αρχές.

Στις περισσότερες περιπτώσεις η διάρκεια του ταξιδιού των χοίρων από τις εξάγουσες χώρες δεν υπερβαίνει τις 24 ώρες. Όμως, όπως φαίνεται στο χρονικό αυτό διάστημα, σε μία σειρά περιπτώσεων μεταφοράς χοίρων από τις Κάτω Χώρες και το Βέλγιο προς την Νότια Ιταλία ή την Ελλάδα μέσω Ιταλίας, με χρόνο ταξιδιού άνω των 24 ωρών, η παροχή τροφής και νερού δεν ήταν επαρκώς εξασφαλισμένη. Η Επιτροπή συνεχίζει να παρακολουθεί την κατάσταση με στόχο την τροποποίηση της οδηγίας όσον αφορά το χρόνο ταξιδιού και τις απαιτήσεις σίτισης, ποτίσματος και ανάπαυσης.